Հավելված 1

ՀՀ կառավարության 2017 թվականի

\_\_\_\_\_\_\_\_\_\_\_\_\_ -ի N \_\_\_\_\_ - Ա որոշման

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ԳՅՈՒՂԱՏՆՏԵՍՈՒԹՅԱՆ ՆԱԽԱՐԱՐՈՒԹՅՈՒՆ**

**Ծ Ր Ա Գ Ի Ր**

**Հ Ա Յ Ա Ս Տ Ա Ն Ի Հ Ա Ն Ր Ա Պ Ե Տ Ո Ւ Թ Յ Ո Ւ Ն Ո Ւ Մ Տ Ա Վ Ա Ր Ի**

 **Հ Ո Լ Շ Տ Ի Ն Ց Ե Ղ Ի Տ Ո Հ Մ Ա Բ Ո Ւ Ծ Ա Ր Ա Ն Ի Հ Ի Մ Ն Մ Ա Ն**

**(2 0 1 8 – 2 0 2 3 թթ.)**

**I. ՆԵՐԱԾՈՒԹՅՈՒՆ**

1. Հայաստանի Հանրապետությունում բուծվող տավարի գրեթե 95%-ը կազմում են տեղական՝ կովկասյան գորշ ցեղի կենդանիները, որոնք թեև գերազանց հարմարված են տեղի բնակլիմայական պայմաններին, այնուամենայնիվ աչքի չեն ընկնում բարձր կաթնատվությամբ, ինչի հետևանքով տարիներ շարունակ մեկ կովի միջին կաթնատվությունը տատանվում է 2000 կգ-ի սահմաններում: Մինչդեռ բազմաթիվ երկրներում կովերի կաթնատվությունն ավելացնելու նպատակով իրականացնում են տավարի արմատական բարելավման աշխատանքներ՝ տեղական ցեղերի կենդանիները տրամախաչելով աշխարհի ամենակաթնատու՝ հոլշտին ցեղի կենդանիներով
2. Տարբեր երկրներում իրականացված փորձերը ցույց են տվել, որ տեղական տավարի և հոլշտին ցեղերի կենդանիների տրամախաչումից ստացված սերունդը ոչ միայն լավ հարմարվում է տեղի բնակլիմայական պայմաններին, այլև կաթնային մթերատվության ցուցանիշներով էականորեն գերազանցում է տեղական կովերի կաթնատվությանը:
3. Ստեղծված իրավիճակը հրամայական է դարձնում տավարի հոլշտին ցեղի մաքրացեղ բուծման նպատակով տոհմաբուծարանի ստեղծումը, որը թույլ կտա ստանալ բարձր տոհմային և մթերատու հատկանիշներով օժտված զտացեղ կենդանիներ և մատակարարել հանրապետության այլ տավարաբուծական տնտեսություններին:

**II. ՏԱՎԱՐԱԲՈՒԾՈՒԹՅԱՆ ՈԼՈՐՏԻ ՆԵՐԿԱ ՎԻՃԱԿԻ ՀԱՄԱՌՈՏ ԲՆՈՒԹԱԳԻՐԸ**

1. Հայաստանի Հանրապետությունում մեկնարկած ագրարային բարեփոխումների (1991 թ.) արդյունքում մասնավորեցված տավարի նախիրներում կարճ ժամանակ անց դադարեցին իրականացնել լայնածավալ տոհմասելեկցիոն աշխատանքներ: Ստվարածավալ գլխաքանակ ընդգրկող տոհմային նախիրներին փոխարինեցին մասնատված և գրեթե տոհմային կորիզից զուրկ կենդանիների խմբեր, որոնցում ոչ միայն չէր իրականացվում կենդանիների նպատակային ընտրություն և համապատասխան զույգընտրություն, այլև օգտագործվում էին անհայտ ծագմամբ ցուլեր, իսկ հախուռն զուգավորման հետևանքով ծնված կենդանիները աստիճանաբար կորցնում էին իրենց տոհմային արժեքը և մթերատվության մակարդակը:
2. Տավարի հոլշտին ցեղի և դրա ածանցյալ՝ սևաբղետ ցեղի կենդանիների թվաքանակը մեր հանրապետությունում այդ տարիներին կազմում էր տավարի ընդհանուր գլխաքանակի 2,5-3,0% - ը և չկանոնակարգված ընտրասերման հետևանքով դրանք, տրամախաչելով այլ ցեղերի կենդանիների հետ, կորցրեցին իրենց արյունայնությունը: Մինչդեռ հոլշտին ցեղը, իր կաթնատվության ցուցանիշներով լինելով առաջինը աշխարհում, լայնորեն օգտագործվում է տավարի տեղական ցեղերի կաթնատվությունը բարձրացնելու նպատակով:
3. Իրավիճակը շտկելու նպատակով, ՀՀ կառավարության օժանդակությամբ, 2007 թվականից եվրոպական երկրներից ներկրվեցին տավարի համաշխարհային ճանաչում ունեցող հոլշտին, սիմենթալ և շվից ցեղերի տոհմային կենդանիներ: Ներկրված հոլշտին ցեղերի տոհմային կենդանիներից «Ագրոհոլդինգ Հայաստան» ՍՊԸ և «Արզնիի տոհմային ԹՏԽ» ԲԲԸ նախիրներում ձևավորվեց անհրաժեշտ տոհմային կորիզ և հնարավորություն ընձեռվեց տեղական վերարտադրության արդյունքում ստանալ բարձր տոհմային և մթերատու հատկանիշներով օժտված հոլշտին ցեղի մաքրացեղ կենդանիներ: Այդ նախիրներում կովերի միջին կաթնատվությունը կազմում է 5-6 հազար կգ և ավելի, ինչը 2-3 անգամ գերազանցում է մեր տեղական կովերի կաթնատվության մակարդակը:
4. Թեև ներկայումս մեր հանրապետությունում արդեն իսկ կան հոլշտին ցեղի կենդանիներ ընդգրկող նախիրներ, այնուամենայնիվ այդ նախիրներում բուծվում են նաև այլ ցեղերի (շվից, սիմենթալ) կենդանիներ, ինչը չի բացառում այդ ցեղերի միջև տեղի ունեցող տրամախաչումները և թույլ չի տալիս իրականացնել մաքրացեղ բուծում: Մինչդեռ անհրաժեշտություն է առաջացել ստեղծել հոլշտին ցեղի տոհմաբուծարան, որտեղ հնարավոր կլինի իրականացնել բացառապես ներցեղային բուծում և մաքուր բուծման արդյունքում ստանալ հոլշտին ցեղի զտարյուն տոհմային կենդանիներ և դրանք մատակարարել հանրապետության առաջատար տավարաբուծական տնտեսություններին:

**III. ԾՐԱԳՐԻ ՆՊԱՏԱԿԸ ԵՎ ԽՆԴԻՐՆԵՐԸ**

1. Ծրագրի նպատակն է հիմնել հոլշտին ցեղի տոհմաբուծարան, ինչը հնարավորություն կընձեռի լուծել հետևյալ խնդիրները.
2. բացառել տարբեր ցեղերի կենդանիների տրամախաչումը միմյանց հետ և տարբեր արյունայնությամբ խառնացեղ կենդանիների ստացումը;
3. ստանալ բացառապես հոլշտին ցեղի մաքրացեղ կենդանիներ, որոնք կունենան հավաստի նախնիներ և աչքի կընկնեն ցեղին բնորոշ տոհմային և մթերատու հատկանիշներով;
4. խուսափել զուգավորման հետևանքով միմյանց փոխանցվող վարակիչ հիվանդություններից և ստանալ առողջ և կենսունակ սերունդ;
5. ձևավորել մասնագիտացված տոհմաբուծարան, որը կկարողանա հոլշտին ցեղի բարձրարժեք կենդանիներ մատակարարել հանրապետության այլ տնտեսություններին;
6. հնարավորություն ընձեռել տավարաբուծական տնտեսություններին իրականացնել տեղական կովկասյան գորշ և հոլշտին ցեղերի կենդանիների տրամախաչում, որը կտրուկ կբարձրացնի ստացվող սերնդի կաթնատվության մակարդակը և մսային հատկանիշները, ինչը կնպաստի մեր հանրապետությունում արտադրվող տավարի մսի և կաթի արտադրության ծավալների ավելացմանը:

**IV. ԾՐԱԳՐԻ ՆԿԱՐԱԳԻՐԸ**

1. Տնտեսությունը նախատեսում է համալրել 2007-2015 թվականների տավարաբուծության զարգացման ծրագրի շրջանակներում Հայաստանի Հանրապետություն ներկրված տոհմային կենդանիներից սատցված տեղական վերարտադրության բարձրարժեք տոհմային կենդանիներով, իսկ անհրաժեշտության դեպքում դիտարկել նաև եվրոպական երկրներից նոր խմբաքանակի ներկրման հնարավորությունը: Կենդանիների մաքրացեղ բուծման միջոցով նախատեսվում է 2018-2023 թվականների ընթացքում հանրապետության տավարաբուծական ֆերմաներին մատակարարել հոլշտին ցեղի 578 գլուխ տոհմային ցուլիկներ, էգ հորթեր և երինջներ:
2. Քանի որ տոհմաբուծարանի ստեղծման ծրագիրը իրականանալու է մասնավոր ներդրումների միջոցով, պետության դերը կայանալու է մասնագիտական խորհրդատվության տրամադրման, կառավարման, տոհմասելեկցիոն աշխատանքների պլանավորման, կազմակերպման և իրականացման, գլխաքանակի մարզերում տեղաբաշխման գործընթացներում:
3. Համաձայն զոոհիգիենիկ չափանիշների, ծրագրով նախատեսված բարձր մթերատու կենդանիների պահվածքի համար անհրաժեշտ է 4438 մ2 մակերեսով և շուրջ 222,0 մլն ՀՀ դրամ արժողությամբ շինություններ (անասնագոմեր, կթի սրահ, ծնարան և այլ ենթակառուցվածքներ), ինչպես նաև շուրջ 213,0 մլն ՀՀ դրամ արժողությամբ սարքավորումներ: Համալիրի համար ձեռք կբերվի նաև բեռնատար մեքենաներ և տրակտորներ:
4. Ծրագրով ակնկալվող արդյունքն ապահովելու համար կիրառվելու են կենդանիների պահվածքի և կերակրման ինտենսիվ տեխնոլոգիաներ: Տնտեսությունում կիրառվելու է կենդանիների շուրջտարյա մսուրային պահվածքը, քանի որ արոտա-մսուրային պահվածքի պայմաններում հնարավոր չի լինի ապահովել կենդանիների կաթնային մթերատվության ցանկալի մակարդակը: Համալիրում կկառուցվի միաժամանակ 10-ից ավելի կով կթելու հնարավորությամբ կթի սրահ, ինչը թույլ կտա ստանալ մեխանիկական և կենսաբանական անցանկալի տարրերից զերծ բարձրորակ կաթ:
5. Տոհմային կենդանիների մթերատվությանը և կենդանի զանգվածին համապատասխան լիարժեք և հավասարակշռված կերակրումը կազմակերպելու համար անհրաժեշտ կերի բազան կհամալրվի լավորակ խոտով, ծղոտով, սիլոսով, շաքարի ճակնդեղով, սենաժով և համակցված կերերով:
6. Ծրագրի բոլոր ժամանակահատվածների համար պահպանման ծախսերը անփոփոխ են և հաշվարկված են 2017 թվականի գներով։ Կենդանիների տոհմային վաճառքի հաշվարկը կատարվել է մսային վաճառքին համարժեք՝ 1 կգ կենդանի զանգվածի գինը սահմանելով 1300 դրամ, արոտավայրի վարձակալություն նախատեսված չէ, քանի որ մթերատվության նման բարձր արդյունքների կարելի է հասնել միայն մսուրային պահվածքի դեպքում։
7. Նախատեսվում է 2018 թվականի ապրիլ ամսին ձեռք բերել 3 - 4 ամսական հղիություն ունեցող «Հոլշտին» ցեղի երինջներ, որի հիման վրա կազմվել է հետագա ծնելիության ժամանակացույցը և հոտի շարժը (աղյուսակ 1)։ Անասնաշենքը նախատեսված է առավելագույնը 775 գլուխ կենդանու համար, որից կովերը՝ 340 գլուխ, ընդհանուր գլխաքանակի 43,9%-ը։

**Աղյուսակ 1**

**2018–2024 թվականների հոտի շարժը**

|  |  |  |  |  |  |  |  |
| --- | --- | --- | --- | --- | --- | --- | --- |
| Սեռահասակային կազմը | 01.04.18 | 31.12.18 | 31.12.19 | 31.12.20 | 31.12.21 | 31.12.22 | 31.12.23 |
| գլուխ | գլուխ | գլուխ | գլուխ | գլուխ | գլուխ | գլուխ |
| Կովեր |  | 199 | 197 | 283 | 350 | 388 | 390 |
| Ցուլեր |  |  | 3 | 5 | 3 | 4 | 5 |
| Երինջներ | 200 |  | 90 | 68 | 108 | 95 | 110 |
| Մինչև 1 տ․ էգ հորթ |  | 95 | 83 | 123 | 150 | 199 | 210 |
| Մինչև 1 տ․ արու հորթ |  | 98 | 36 | 57 | 57 | 56 | 38 |
| Ընդամենը | 200 | 392 | 409 | 536 | 668 | 742 | 753 |

**V. ԾՐԱԳՐԻ ՖԻՆԱՆՍԱԿԱՆ ԲԱՂԱԴՐԻՉԸ**

1. Ծրագիրը նախատեսվում է իրականացնել մասնավոր ներդրումների հաշվին: Ծրագրի ընդհանուր բյուջեն կազմում է շուրջ 624,9 մլն ՀՀ դրամ (աղյուսակ 2), այդ թվում՝ 160,0 մլն ՀՀ դրամը ելակետային գլխաքանակի ձեռք բերման, 221,9 մլն ՀՀ դրամը՝ անհրաժեշտ շինությունների կառուցման 213,0 մլն ՀՀ դրամը՝ սարքավորումների, իսկ 30,0 մլն ՀՀ դրամը՝ տրակտորների ձեռքբերման համար:
2. Ծրագրի ֆինանսական հաշվարկը ներկայացված է Աղյուսակ 3-ում։ Եկամուտը կգոյանա կաթի, մսի, տոհմային կենդանիների և գոմաղբի վաճառքից։ Ներդրումների գերակշիռ մասը անհրաժեշտ է կատարել առաջին՝ մեկնարկային տարում, որից հետո այն կապահովի դրական դրամական հոսքեր։ Ծրագրի ետգնման ժամկետայնությունը 5,6 տարի է, իսկ եկամտաբերությունը 2023 թվականին կկազմի 53%։

**Աղյուսակ 2**

**Ծրագրի ներդրման համար անհրաժեշտ դրամական միջոցները, ՀՀ դրամ**

|  |  |  |  |
| --- | --- | --- | --- |
| **Անհրաժեշտ հիմնական միջոցներ** | մ2 | Գումար |  |
| Անհրաժեշտ շինություններ | 4,438 | 50,000 | 221,900,000 |
| Անհրաժեշտ սարքավորումներ տոհմաբ․ | 1 | 212,956,975 | 212,956,975 |
| **Ընդամենը** |  |  | **434,856,975** |
| **Ավտոմեքենաներ, տրակտորներ** | 3 | 10,000,000 | 30,000,000 |
| **Անհրաժեշտ կենդանիներ** |  |  |  |
| Երինջներ | 200 | 800,000 | 160,000,000 |
| **Ընդամենը կենդանիներ** |  |  | **160,000,000** |
| **Ընդհանուրնախնական ներդրում** |  |  | **624,856,975** |

1. Տոհմաբուծարանը, 2023 թվականից սկսած, կաշխատի լրիվ ներուժով՝ ապահովելով դրամական հոսքեր։ Պահպանելով կերակրման նորմատիվային բոլոր պահանջները՝ ընդհանուր ծախսերի հաշվարկում այն կազմում է 50-57%:

**Աղյուսակ 3**

**Ծրագրի ֆինանսական հաշվարկը, ՀՀ դրամ**

**(2018-2023 թթ.)**

|  |  |  |  |  |  |  |
| --- | --- | --- | --- | --- | --- | --- |
| **Ծրագրի արժեքը** | 2018 | 2019 | 2020 | 2021 | 2022 | 2023 |
| Հիմնական միջոցներ | 260,914,185 | 130,457,092.50 | 43,485,697.50 |  |  |  |
| **Ավտոմեքենաներ, տրակտորներ** | 30,000,000 |  |  |  |  |  |
| Կենդանիներ | 160,000,000 |  |  |  |  |  |
| **Ընդամենը** | **450,914,185** | **130,457,093** | **43,485,698** | **-** | **-** | **-** |
|   |  |  |  |  |  |  |
|  **Կաթի և տոհմային վաճառքից հասույթ, դրամ**  | **48,209,536** | **268,775,955** | **249,026,575** | **353,803,515** | **477,940,025** | **552,425,485** |
|   |  |  |  |  |  |  |
| Արտադրական ծախսեր | (8,439,080) | (19,058,256) | (20,900,788) | (27,061,317) | (33,981,362) | (37,427,320) |
| Կեր | (58,050,259) | (81,287,533) | (98,607,678) | (127,190,430) | (146,779,383) | (142,271,862) |
| Աշխատավարձ | (28,560,000) | (51,408,000) | (53,856,000) | (58,752,000) | (63,648,000) | (63,648,000) |
| **Այլ Ծախսեր** | (4,752,467) | (7,587,689) | (8,668,223) | (10,650,187) | (12,220,437) | (12,167,359) |
| **Այլ գործառնական ծախսեր** | (2,909,142) | (3,200,056) | (3,520,062) | (3,872,068) | (4,259,275) | (4,685,202) |
| **Ընդամենը տարեկան ելք** | **(102,710,948)** | **(162,541,535)** | **(185,552,751)** | **(227,526,001)** | **(260,888,457)** | **(260,199,742)** |
|   |  |  |  |  |  |  |
| **Ընդամենը դրամական ներհոսք** | 48,209,536 | 268,775,955 | 249,026,575 | 353,803,515 | 477,940,025 | 552,425,485 |
| **Ընդամենը դրամական արտահոսք** | (102,710,948) | (162,541,535) | (185,552,751) | (227,526,001) | (260,888,457) | (260,199,742) |
| **Զուտ դրամ․***ընթացիկ* հոսքեր | **(54,501,412)** | **106,234,420** | **63,473,824** | **126,277,514** | **217,051,568** | **292,225,743** |
| **Ընդամենը դրամական հոսք** | **(505,415,597)** | **(24,222,672)** | **19,988,127** | **126,277,514** | **217,051,568** | **292,225,743** |
|   |  |  |  |  |  |  |
| Անհրաժեշտ ներդրում | (505,415,597) | (24,222,672) | 19,988,127 | 126,277,514 | 217,051,568 | 292,225,743 |
| Ետգնման ժամկետայնություն | 5.6 |  |  |  |  |  |
| Եկամտաբերություն | -113% | 40% | 25% | 36% | 45% | 53% |
| Կերի կշիռը ընդհանուր ծախսերի մեջ | 57% | 50% | 53% | 56% | 56% | 55% |

**VI. ԾՐԱԳՐԻՑ ԱԿՆԿԱԼՎՈՂ ԱՐԴՅՈՒՆՔՆԵՐԸ**

1. Ծրագրի նպատակն է Հայաստանի Հանրապետությունում հիմնել տավարի հոլշտին ցեղի տոհմաբուծարան, որի համար ելակետային տարում՝ 2018 թվականին, ձեռք կբերվի 200 գլուխ մաքրացեղ կովեր, որոնցից ստացված սերնդի շնորհիվ 2023 թվականի վերջին տավարի ընդհանուր գլխաքանակը կհասցվի շուրջ 680 գլխի, այդ թվում կովերինը՝ 338 գլխի:
2. Ծրագրի իրականացման արդյունքում տոհմաբուծարանը հանրապետության տավարաբուծական տնտեսություններին կմատակարարի շուրջ 600 գլուխ հոլշտին ցեղի տոհմային ցուլիկներ, էգ հորթեր և երինջներ: Որպես հավելյալ արդյունք, 2018-2023 թվականներին տոհմաբուծարանում կարտադրվի 6500 տոնա կաթ և շուրջ 120 տոննա սպանդային քաշով միս:
3. Ծրագրի ավարտից հետո տոհմաբուծարանը տարեկան տավարաբուծական տնտեսություններին կվաճառի շուրջ 250 գլուխ տոհմային ցուլիկներ, էգ հորթեր և երինջներ, իսկ տարեկան կարտադրի 400-500 տոննա կաթ, ինչպես նաև 50-60 տոննա միս: